एक स्थिति जरूर है, जिसके बारे में कहा जा सकता है कि जिसके पास कुछ नहीं है, वास्तव में वही स्वतंत्र है। चाह गई चिंता मिटी, मनुवा बेपरवाह। जिनको कछू न चाहिए सोई शाहंशाह। लेकिन इस अर्थ में शहंशाह नहीं कि वह अपनी हर इच्छा को पूरा कर सकता है, बल्कि इस अर्थ में कि उसकी कोई ऐसी इच्छा ही नहीं है जो उसे पूरा करने के लिए उकसाती हो और उस जंजाल की ओर ले जाती हो जिसका नाम दुनिया है। निस्पृह हो जाने की शिक्षा भारतीय दर्शन में लंबे समय से दी जाती रही है, हालाँकि वेदों में निस्पृहता नहीं, सक्रिया का वातावरण है। बाद में पता नहीं कैसे यह विचार मजबूत होता गया कि इच्छा ही बंधन है। इच्छा पाप है। जिसने कामना की, वह मिट गया। जिसने कुछ नहीं चाहा, वह बच गया। लेकिन यह स्वतंत्रता नहीं है, मुक्ति है। भारत में मुक्ति की उपासना होती आई है। इसीलिए यहाँ स्वतंत्रता को यथावश्यक महत्व नहीं दिया गया। मुक्ति संसार से तट-स्थता है, संसार में रहते हुए भी संसार से आउट हो जाना है, जबकि स्वतंत्रता संसार में रहते हुए समस्स्त कठिनाइयों और बाधाओं से संघर्ष करते हुए जीने का आनंद है। मनुष्य को इस आनंद से वंचित रखना अध्यात्म नहीं, आध्यात्मिक षड्यंत्र है, जो दुनिया के हर देश में देखा जाता है, क्योंकि सामूहिक गरीबी के समय में, जब जीवन कठिन हो और इच्छाएँ कठिन, इच्छाओं से मुक्ति का दर्शनही सब से ज्यादा प्रभावी हो सकता था। अकारण नहीं कि आज का दर्शन यह है – लालच सुंदर है (ग्रीड इज गुड)।